โบรกฯ อัพเกรด XO สู่เป้า 8 บ. รับยอดขายโดดเด่นลุยเพิ่มกำลังการผลิตเต็มสูบ หลังเปิดโรงงานใหม่
XO โชว์กำไร Q1/59 เกินคาด! โบรกฯ Upgrade XO สู่เป้า 8 บ.รับยอดขายโดดเด่น สะท้อนแนวโน้มผลประกอบการปี 59-61 ที่จะเติบโตอย่างมีนัยสำคัญหลังเพิ่มกำลังการผลิตใน Q3/59
13 พ.ค. 2559

XO โชว์กำไร Q1/59 เกินคาด! โบรกฯ Upgrade XO สู่เป้า 8 บ.รับยอดขายโดดเด่น สะท้อนแนวโน้มผลประกอบการปี 59-61 ที่จะเติบโตอย่างมีนัยสำคัญหลังเพิ่มกำลังการผลิตใน Q3/59
 
บล.โนมูระ พัฒนสิน ระบุในบทวิเคราะห์แนะนำ “ซื้อ” XO รับมูลค่าเหมาะสมใหม่ 8.00 บาท หลังจกำไรไตรมาส 1/59 ดีกว่าคาด ยอดขายโตเด่น Utilization Rate เกิน 100% ทั้งนี้ XO รายงานกำไรสุทธิไตรมาส 1/59 สูงสุดเป็นประวัติการณ์ถึง 34.8 ล้านบาท เติบโต 56% จากปีก่อน, 267% จากไตรมาสก่อนสูงกว่าที่คาดการณ์ไว้ถึง 70% จากยอดขายที่เร่งตัวขึ้นสูงถึง 221 ล้านบาท (เติบโต 27% จากปีก่อน, 19% จากไตรมาสก่อน)
โดยปัจจัยหลักที่ส่งผลให้กำไรเพิ่มขึ้นมาจากยอดขายจากกลุ่มผลิตภัณฑ์เครื่องดื่มจากผักและผลไม้ที่เติบโตอย่างมีนัยสำคัญ เห็นได้จากสัดส่วนต่อยอดขายรวมขยับขึ้นจาก 9.9% มาที่ 15% ในไตรมาส 1/59 ทำให้อัตรากำลังการผลิต (Utilization Rate) ขยับขึ้นเกิน 100% เป็นกลุ่มที่ 2 รองจากกลุ่มเครื่องปรุงรสและน้ำจิ้มที่ยังคงใช้อัตรากำลังการผลิตเกิน 100% อย่างต่อเนื่อง
จากแนวโน้มยอดขายที่เร่งตัวขึ้นอย่างมีนัยสำคัญจากผลิตภัณฑ์ในกลุ่มเครื่องดื่มที่ได้รับความนิยมมากขึ้น สะท้อนความสำเร็จของการทำการตลาดของตัวแทนจำหน่าย หลังบริษัทได้มีการปรับนโยบายการตลาดเชิงรุก ประกอบกับผลิตภัณฑ์ในกลุ่มเครื่องปรุงรสและน้ำจิ้มยังคงเติบโตอย่างไม่หยุดยั้งสะท้อนจากอัตรากำลังการผลิตที่ยังคงทำ New High เกิน 100% ไปเรื่อยๆ ซึ่งในไตรมาส 3/59 เป็นต้นไป บริษัทจะเดินเครื่องโรงงานผลิตแห่งใหม่ เพื่อรองรับออเดอร์ที่ล้นทะลักอยู่ในปัจจุบัน ทำให้คาดว่ายอดขายของบริษัทจะเป็นภาพการเติบโตต่อเนื่องตลอดปี
อีกทั้งแนวโน้มความสามารถในการทำกำไรยังปรับตัวดีขึ้นมากกว่าคาดรับอานิสงส์บวกจากการประหยัดต่อขนาด ทำให้ฝ่ายวิจัยปรับประมาณการ ยอดขาย, อัตรากำไร และกำไรสุทธิปี 59-61 ขึ้นดังนี้ 1) ปรับยอดขายขึ้น 14-12% 2) ปรับอัตรากำไรขั้นต้น (GPM) ขึ้นจาก 31.6%-31.3% เป็น 34.1%-33.6% และ 3) ปรับอัตรากำไรสุทธิ (NPM) ขึ้นจาก 10.8%-10.3% เป็น 14.2%-13.1% ส่งผลให้กำไรสุทธิขยับขึ้นจาก 90.6-112.1 ล้านบาท เป็น 135-160.3 ล้านบาท เพิ่มขึ้นจากเดิม 49%-43% ตามลำดับ
และได้ปรับมูลค่าเหมาะสมขึ้นเพื่อสะท้อนแนวโน้มผลประกอบการปี 59-61 ที่จะเติบโตอย่างมีนัยสำคัญจากการขยายกำลังการผลิตในงวดไตรมาส 3/59 จึงปรับมูลค่าเหมาะสมขึ้นจากเดิม 6.50 เป็น 8.00 บาท/หุ้น ภายใต้คาดการณ์กำไรสุทธิปี 59-61 อิงสมมติฐานใช้สิทธิ์เต็มจำนวนในปี 59 (Fully Dilute) ที่ระดับ 135-160.3 ล้านบาท และกำไรต่อหุ้น (EPS) ปี 59-61 ที่ 0.35-0.38 บาท/หุ้น
อนึ่ง XO เป็นผู้ดำเนินธุรกิจผลิตและจำหน่ายผลิตภัณฑ์เครื่องปรุงรสอาหาร ผลิตภัณฑ์เครื่องดื่มจากผักและผลไม้ และผลิตภัณฑ์อาหารสำเร็จรูปพร้อมรับประทาน โดยผลิตภัณฑ์ของบริษัทถูกจัดจำหน่ายภายใต้ตราสินค้าของบริษัท เช่น EXOTIC FOOD, THAI PRIDE, FLYING GOOSE, และ COCO LOTO เป็นต้น
 
ด้านราคาหุ้นปิดตลาดวานนี้ (12 พ.ค.) อยู่ที่ 6.95 บาท ปรับตัวขึ้น 0.20 บาท หรือ 2.96% มูลค่าการซื้อขาย 156.06 ล้านบาท มีอัพไซด์จากราคาเป้าหมายกว่า 15%